ORDE do 21 de febreiro de 2007 pola que se convocan axudas aos centros, departamentos, institutos ou órganos individuais ou colexiados das universidades galegas para a organización de congresos, simposios, xornadas e similares que favorezan a produción, divulgación e intercambio do coñecemento científico, así como a proxección da actividade de investigación universitaria, tanto no ámbito local como no nacional e internacional.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 01/03/2007

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 de xaneiro de 1988, Diario Oficial de Galicia do 17 de febreiro de 1988), transferiulle á comunidade autónoma competencias en materia de universidades. Estas competencias foron asumidas pola comunidade autónoma e asignadas á Consellería de Educación e Ordenación Universitaria no Decreto 62/1988, do 17 de marzo (DOG do 8 de abril).
A Lei 11/1989, do 20 de xullo (Diario Oficial de Galicia do 16 de agosto), de ordenación do sistema universitario de Galicia, determina a constitución do sistema universitario de Galicia con tres universidades: a Universidade de Santiago de Compostela, a Universidade da Coruña e a Universidade de Vigo.
A Consellería de Educación e Ordenación Universitaria pretende continuar, dentro das súas competencias, coa política de axudas a organismos e institucións que organicen actividades de proxección universitaria, por entender que, no desenvolvemento destas actividades, se produce o encontro de recoñecidos e prestixiosos expertos nas cuestións que se tratan. Ademais, o intercambio de ideas e coñecementos que se xera é de utilidade pública, aspecto este que a Xunta de Galicia, como organismo público, debe promover.
Polo que antecede, esta consellería
DISPÓN:
Artigo 1º.-Obxecto.
Convócanse axudas aos centros, departamentos, institutos ou órganos individuais ou colexiados das universidades do sistema universitario de Galicia para a organización de congresos, simposios, xornadas e similares que favorezan a produción, divulgación e intercambio do coñecemento científico, así como a proxección da actividade de investigación universitaria, tanto no ámbito local como no nacional e internacional.
Artigo 2º.-Orzamento.
Para a concesión destas axudas, destinarase a cantidade total de 150.000 euros, para o que existe crédito adecuado e suficiente na aplicación orzamentaria 09.05.422C.444.2, dos orzamentos xerais da Comunidade Autónoma de Galicia para o ano 2007, se ben todos eles poderán incrementarse en función das peticións presentadas e de acordo coas dispoñibilidades de créditos.
Artigo 3º.-Beneficiarios.
a) Poderán optar a estas axudas, os centros, departamentos, institutos ou órganos individuais ou colexiados das universidades galegas, que realicen actividades que poidan ser obxecto desta axuda na Comunidade Autónoma de Galicia.
b) Cando a entidade beneficiaria reciba outros fondos cos mesmos obxectivos que os establecidos nesta convocatoria, deberá poñelo en coñecemento da Dirección Xeral de Promoción Científica e Tecnolóxica do Sistema Universitario de Galicia. Estas axudas son compatibles con outras axudas para a mesma finalidade, pero a suma de todas as axudas percibidas non poderá superar o custo total do montante da organización.
c) As axudas concedidas consideraranse individualmente por proxectos presentados, nunca por universidade solicitante, de tal xeito que cada universidade pode recibir máis dunha axuda segundo o número de proxectos aprobados e subvencionados.
Artigo 4º.-Período.
As actividades que se subvencionan nesta convocatoria serán realizadas durante o período comprendido entre o 1 de xaneiro e o 15 de novembro de 2007.
Artigo 5º.-Solicitudes e prazo de presentación.
O modelo oficial completo de solicitude, do que a carátula se achega como anexo á presente orde, está ao dispor dos interesados na internet no enderezo http/www.edu.xunta.es e presentaranse no rexistro xeral da Consellería de Educación e Ordenación Universitaria ou ben en calquera dos centros previstos no artigo 38.4º da Lei 30/1992, do 26 de novembro, modificada pola Lei 4/1999 (BOE nº 12, do 14 de xaneiro), de réxime xurídico das administracións públicas e do procedemento administrativo común, para a presentación de instancias. Se no uso deste dereito, a solicitude é remitida por correo, presentarase en sobre aberto, para que sexa datada e selada polo funcionario de correos antes de que proceda á súa certificación. As solicitudes desta convocatoria poderán presentarse tamén nos rexistros das universidades do sistema universitario de Galicia. Estes rexistros deberán remitir as solicitudes á Dirección Xeral de Promoción Científica e Tecnolóxica do SUG no prazo de 10 días naturais
contados desde o seguinte ao peche desta convocatoria.
O prazo de presentación de solicitudes será de 31 días naturais contados desde o día seguinte da publicación da presente convocatoria no Diario Oficial de Galicia.
Artigo 6º.-Documentación.
As solicitudes, segundo o modelo oficial ED431A deberán ir acompañadas da seguinte documentación:
1. Memoria explicativa da actividade en que conste o resumo da actividade: xustificación, interese e contidos; membros do comité organizador e, de ser o caso, científico (nome completo, cargo dentro do comité, categoría profesional, posto de traballo actual e destino), número de asistentes previstos, ámbito territorial e relación prevista de conferenciantes invitados (españois e estranxeiros).
2. Se é o caso, documento en que conste o encargo da organización do congreso por parte dunha sociedade/rede científica internacional ou nacional, así como información relativa aos dous congresos anteriores (sedes, datas de celebración, etc.)
3. Historial científico/curriculum vitae actualizado e normalizado, en soporte CD, do investigador/grupo de investigación que organiza o congreso
4. Orzamento previsto de gastos e ingresos da actividade.
5. Documento en que se especifique a axuda que solicita da Dirección Xeral de Promoción Científica e Tecnolóxica do Sistema Universitario de Galicia.
6. Documento en que se especifiquen as axudas solicitadas ou concedidas por outros organismos públicos ou privados.
7. Circulares, programas ou trípticos dando publicidade ao evento.
8. Declaración responsable de non estar incurso en ningunha das prohibicións para a obtención de subvencións recollidas no artigo 13 da Lei 38/2003, do 17 de novembro, xeral de subvencións.
De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web, así como do consentimento ao que se refire a disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro.
De conformidade co artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, a presentación das solicitudes comportará a autorización do solicitante para que o órgano concedente obteña de forma directa a acreditación do cumprimento das súas obrigas tributarias co Estado, coa Comunidade Autónoma e coa Seguridade Social, a través de certificados telemáticos, polo que queda liberado o solicitante de achegar a correspondente certificación.
Artigo 7º.-Tramitación.
Os servizos da Dirección Xeral de Promoción Científica e Tecnolóxica do Sistema Universitario de Galicia comprobarán que todas as solicitudes reúnen os requisitos establecidos nesta orde e exporán a lista de solicitudes admitidas e excluídas sinalando, se é o caso, as causas de exclusión, na Internet no enderezo
http://www.edu.xunta.es/.
Esta lista estará exposta do 2 ao 12 de maio de 2007, podendo os interesados, durante ese mesmo prazo, formular reclamacións para emendar erros e falta de documentos ante a Dirección Xeral de Promoción Científica e Tecnolóxica do Sistema Universitario de Galicia, achegando, se é o caso, a documentación necesaria. Transcorrido este prazo sen que se emenden as causas de exclusión, considerarase que o interesado desiste da súa petición logo de resolución, nos termos establecidos no artigo 71 da Lei 30/1992, do 26 de novembro.
Artigo 8º.-Selección de candidatos.
a) Comisión de selección.
A selección dos candidatos será realizada por unha comisión de avaliación integrada por dous representantes da Dirección Xeral de Promoción Científica e Tecnolóxica do Sistema Universitario de Galicia, dos que un deles actuará como presidente e outro como secretario con voz e voto, os vicerreitores competentes na materia das tres universidades galegas e tres investigadores do SUG, designados polas universidades atendendo a criterios de máxima representatividade no conxunto da comisión das
diferentes áreas de coñecemento científico. En caso de empate, decidirá o voto de calidade do presidente.
b) Criterios de selección.
A comisión avaliadora elaborará a relación de beneficiarios/as, segundo os criterios de selección que se detallan a seguir:
-Impacto científico da actividade, entendendo por tal o ámbito de repercusión, a calidade dos intervenientes e relatores, así como a relevancia científica, académica ou social do tema formulado.
-Solvencia e prestixio da entidade (sociedade/rede) que avala o evento.
-Traxectoria científica do investigador ou grupo propoñente no ámbito da actividade proposta.
-Relación do evento con actividades, proxectos científicos ou áreas innovadoras de relevancia no ámbito do SUG.
c) Repartición das axudas:
A partir da selección e priorización efectuada pola comisión, esta asignará as axudas correspondentes atendendo aos seguintes módulos:
* Modalidade congresos:
-Congresos periódicos e internacionais, con sede rotatoria, realizados por encargo dunha sociedade/entidade científica internacional: ata un máximo de 6.000 euros.
-Congresos periódicos e nacionais, con sede rotatoria, realizados por encargo dunha sociedade/entidade científica nacional: ata un máximo de 3.500 euros.
-Outros congresos: ata un máximo de 1.200 euros.
* Modalidade simposio/xornadas:
-Simposios/xornadas de proxección internacional, entendida esta tanto pola orixe dos participantes como dos relatores: ata un máximo de 2.500 euros.
-Simposios/xornadas de proxección nacional/autonómica: ata un máximo de 1.500 euros.
* Modalidade similares:
-De proxección internacional, entendida esta tanto pola orixe dos participantes como dos relatores: ata un máximo de 2.500 euros.
-De proxección nacional/autonómica: ata un máximo de 1.500 euros.
A condición de internacional dos eventos considerarase cando implique á comunidade científica de polo menos tres países.
Artigo 9º.-Resolución.
A competencia para resolver estas axudas correspóndelle á conselleira de Educación e Ordenación Universitaria sen prexuízo da súa posible delegación noutros órganos da consellería. A comisión de selección elevará a través da Dirección Xeral de Promoción Científica e Tecnolóxica do Sistema Uni
versitario de Galicia, un informe-proposta á conselleira de Educación e Ordenación Universitaria, quen emitirá resolución.
A resolución de concesión das axudas publicarase no Diario Oficial de Galicia e na páxina web da Consellería de Educación e Ordenación Universitaria, mediante relación nominal dos beneficiarios. As solicitudes non incluídas na resolución de concesión entenderanse denegadas ou desestimadas e publicaranse na páxina web mencionada, coa indicación expresa dos motivos de denegación, de conformidade co artigo 54 da Lei 30/1992, do 26 de novembro, de réxime xurídico das administracións públicas e do procedemento administrativo común.
Todas as solicitudes serán resoltas no prazo máximo de 6 meses, contados desde a finalización do prazo de presentación das solicitudes. A non resolución en prazo faculta os interesados para entender desestimadas as súas solicitudes, de conformidade co previsto no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
A resolución expresa ou presunta que poña fin á vía administrativa poderá ser impugnada polos interesados mediante recurso potestativo de reposición ante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
Os solicitantes denegados ou desestimados poderán recuperar a documentación presentada no prazo de dous meses a partir da publicación da concesión das axudas no Diario Oficial de Galicia. Pasado ese prazo, aquela documentación que non fora recollida será destruída, agás a que fose obxecto de recurso.
Artigo 10º.-Xustificación.
No prazo de 10 días naturais desde o remate da actividade ou desde a publicación da resolución de concesión, no caso de terse celebrado a actividade antes da súa publicación, os beneficiarios deberán presentar, na universidade correspondente, a certificación de gastos e ingresos, unha memoria en que xustifiquen o cumprimento da finalidade e condicións para as que foi concedida a subvención, e certificación do destino que se lle dá a axuda.
A universidade correspondente, como entidade colaboradora, remitirá á Dirección Xeral de Promoción Científica e Tecnolóxica do Sistema Universitario de Galicia, na maior brevidade posible e con
data límite do 30 de novembro, certificación do secretario xeral en que conste que a actividade concedida foi realizada e xustificada, así como o NIF e o código da conta cliente da universidade en que se farán todos os ingresos.
Artigo 11º.-Pagamento.
As subvencións concedidas faranse efectivas mediante libramento único e directo ás universidades, despois da completa xustificación polo beneficiario do cumprimento da finalidade e condicións establecidas na presente orde.
Para efectuar o derradeiro pagamento, o beneficiario presentará unha declaración complementaria do conxunto das axudas solicitadas, tanto aprobadas ou concedidas como as pendentes de resolución, para o mesmo proxecto, das distintas administracións públicas competentes ou dos seus organismos, entes ou sociedades.
A universidade como entidade colaboradora asume as obrigas recollidas na Lei de réxime financeiro e orzamentario de Galicia para as entidades colaboradoras, así como as que figuran no artigo 15 do Decreto 287/2000, materializado na sinatura do correspondente convenio que regula as condicións e as obrigas asumidas por estas.
Artigo 12º.-Obrigas dos beneficiarios.
Os beneficiarios quedarán obrigados a destinar a subvención ao obxecto concreto para o que foi concedida e deberán comunicar á Dirección Xeral de Promoción Científica e Tecnolóxica do Sistema Universitario de Galicia, calquera modificación da actividade. A dirección xeral poderá comprobar, cando o considere conveniente, a execución dos proxectos.
Os beneficiarios da subvención farán constar en toda a publicidade xerada pola actividade subvencionada que recibiron unha subvención da Consellería de Educación e Ordenación Universitaria, utilizando a normativa da imaxe corporativa da Xunta de Galicia e cumprindo coa normativa vixente exixida para o depósito legal.
Disposicións adicionais
Primeira.-O incumprimento total ou parcial de calquera das condicións establecidas na presente orde, constituirá causa determinante de revogación da axuda e do seu reintegro polo beneficiario, segundo o disposto no artigo 78.10º do Decreto lexislativo 1/1999, do 7 de outubro.
Segunda.-Toda alteración das condicións tidas en conta para a concesión da subvención poderá dar lugar á modificación da resolución de concesión da axuda, que será ditada pola Consellería de Educación e Ordenación Universitaria, tal como se especifica no artigo 12 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autó
noma de Galicia e, en todo caso, pola obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais.
Terceira.-Os beneficiarios das axudas concedidas ao abeiro da presente orde deberán proceder ao reintegro total ou parcial da subvención ou axuda pública percibida e dos xuros de demora devengados, desde o momento do seu pagamento ata a data na que se acorde a procedencia do reintegro nos supostos contemplados no punto 10º do artigo 78 do texto refundido da Lei de réxime orzamentario de Galicia.
Cuarta.-No caso de que o beneficiario renunciase ás axudas unha vez percibidas, procederase consonte o establecido no artigo mencionado na disposición anterior.
Quinta.-Se por calquera causa, no momento en que a comisión avaliadora teña que examinar as solicitudes, algúns dos compoñentes non puidese asistir, será substituído pola persoa que para o efecto se nomee. O dito nomeamento deberá recaer noutra persoa da dirección xeral ou da universidade correspondente en virtude da súa representación.
Sexta.-Os beneficiarios teñen a obriga de facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control de destino das axudas.
Disposicións derradeiras
Primeira.-Autorízase o director xeral de Promoción Científica e Tecnolóxica do Sistema Universitario de Galicia para ditar as disposicións precisas para o desenvolvemento desta orde.
Segunda.-A presente orde sométese ao réxime de axudas públicas establecido na Lei 38/2003, do 17 de novembro, xeral de subvencións. Aplicarase o Decreto 287/2000, do 21 de novembro, no que non se opoña.
Terceira.-Esta orde poderá ser recorrida mediante recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da publicación da resolución no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Cuarta.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de febreiro de 2007.
Laura Sánchez Piñón
Conselleira de Educación e Ordenación
Universitaria